កិច្ចប្រជុំទ្វេភាគី កម្ពុជា-ចិន លើកទី២

ស្តីពី

ការអនុវត្តកិច្ចព្រមព្រៀង រវាងរដ្ឋាភិបាលនៃព្រះរាជាណាចក្រកម្ពុជា និង

រដ្ឋាភិបាលនៃសាធារណរដ្ឋប្រជាមានិតុចិន លើការពង្រឹងកិច្ចសហប្រតិបត្តិការបង្ការទប់ស្កាត់ និងប្រឆាំងការជួញដូរមនុស្ស

របាយការណ៍

ស្តីពី ស្តីពីភាពរីកចម្រើន ក្នុងការអនុវត្ត កិច្ចព្រមព្រៀងក្នុងឆ្នាំ២០១៧

ឯកឧត្តម ឆិន ស៊ីគូ អគ្គនាយករង នៃក្រសួងសន្តិសុខសាធារណៈ សាធារណរដ្ឋប្រជាមានិតចិន និងជា ប្រធានប្រតិភូ និងសមាជិកនៃគណៈប្រតិភូចិនទាំងអស់ ជាទីរាប់អាន

លោកជំទាវ សាន្ត អរុណ អនុរដ្ឋលេខាធិការ និងជាប្រធានក្រុមការងារខមមីតកម្ពុជា ជាទីគោរព

ឯកឧត្តមនាយឧត្តមសេនីយ៍ អគ្គលេខាធិការ គណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស

លោកជំទាវ នាយឧត្តមសេនីយ៍ យក់ សុខា អគ្គស្នងការរងនគរបាលជាតិ ក្រសួងមហាផ្ទៃ

ឯកឧត្តម សូខន បញ្ញារិទ្ធ អគ្គនាយករង អគ្គនាយកដ្ឋានអត្តសញ្ញាណកម្ម ក្រសួងមហាផ្ទៃ

លោក អ៊ឹង វណ្ណថា ប្រធាននាយកដ្ឋាន កិច្ចការកុងស៊ុល ក្រសួងការបរទេស និងសហប្រតិបត្តិការអន្តរជាតិ

លោកស្រី ស ចាន់រ៉ាត ប្រធាននាយកដ្ឋាន ក្រសួងយុត្តិធម៌

លោកស្រី កែវ ម៉ាលី អនុប្រធាននាយកដ្ឋានប្រឆាំងការជួញដូរមនុស្ស និងសង្គ្រោះជនរងគ្រោះ ក្រសួងសង្គមកិច្ច អតីតយុទ្ធជន និងយុវនីតិសម្បទា

 និងភ្ញៀវកិត្តិយសទាំងអស់ ជាទីរាប់អាន

 ថ្ងៃនេះ ខ្ញុំមានសេចក្តីរីករាយ ដោយបានទទួលធ្វើជាម្ចាស់ផ្ទះ នៃកិច្ចប្រជុំប្រចាំឆ្នាំលើកទី២ ដើម្បី ផ្លាស់ប្តូរព័ត៌មានស្តីពីភាពរីកចម្រើននៃការអនុវត្តកិច្ចព្រមព្រៀង រវាងរដ្ឋាភិបាលនៃប្រទេសទាំងពីរ កម្ពុជា-ចិន ស្តីពី ការពង្រឹងកិច្ចសហប្រតិបត្តិការក្នុងការប្រឆាំងការជួញដូរមនុស្ស ដែលប្រទេសយើងទាំងពីរ បានចុះហត្ថលេខា កាលពីថ្ងៃទី២៣ ខែតុលា ឆ្នាំ២០១៦ នៅវិមានសន្តិភាព ក្នុងឱកាសទស្សនកិច្ចផ្លូវរដ្ឋនិងជំនួបរវាងប្រមុខដឹកនាំប្រទេសទាំងពីរ គឺឯកឧត្តម ស៊ិ ជិនពិង នាយករដ្ឋមន្រ្តី នៃសាធារណរដ្ឋប្រជាមានិតចិន និង សម្តេចអគ្គមហាសេនាបតីតេជោ ហ៊ុន សែន នាយករដ្ឋមន្រ្តី នៃព្រះរាជាណាចក្រកម្ពុជា ។

 នេះជាការបញ្ជាក់ឲ្យឃើញពីទំនាក់ទំនង និងកិច្ចសហការល្អ រវាងប្រទេសយើងទាំងពីរ កម្ពុជា ចិន ដែលជានិច្ចជាកាលតែងតែរួមគ្នាដោះស្រាយគ្រប់បញ្ហា សំដៅលើកកម្ពស់សុខុមាលភាពប្រជាជន ការអភិវឌ្ឍន៍សេដ្ឋកិច្ច និងការប្រយុទ្ធប្រឆាំងបទល្មើសគ្រប់រូបភាព ដែលរារាំងដល់សេចក្តីសុខសាន្តរបស់ប្រជាពលរដ្ឋ និងទំនាក់ទំនងល្អរវាងប្រទេសយើងទាំងពីរ ។

 បន្ទាប់ពីបានចុះហត្ថលេខាក្នុងឆ្នាំ២០១៦ រួចមក ភាគីទាំងពីរ បានជួបប្រជុំប្រចាំឆ្នាំលើកទី១ ដែលបានប្រារព្វធ្វើនៅខេត្តអានហួយ សាធា​រណរដ្ឋប្រជាមានិតចិន កាលពីថ្ងៃទី២១-២៣ ខែមីនា ឆ្នាំ២០១៧ និងបានឯកភាពគ្នា ត្រូវធ្វើកិច្ចប្រជុំទៀងទាត់ប្រចាំឆ្នាំ ដែលក្នុងឆ្នាំ២០១៨នេះ កម្ពុជាត្រូវធ្វើជាម្ចាស់ផ្ទះ ។

 តាមការសម្រេចក្នុងកិច្ចប្រជុំលើកទី១ ភាគីទាំងពីរបានឯកភាពគ្នាដើម្បីជម្រុញការអនុវត្តសកម្មភាពជាអាទិភាពចំនួន ០៦គឺ៖

១.​ បង្កើតខ្សែទូរស័ព្ទទាក់ទងពិសេសរវាងភាគីទាំងពីរ និងចាត់តាំងអ្នកទទួលការងារនេះ ៖

* បានចាត់តាំងអគ្គរងពីររូប៖ លោកជំទាវ រ៉ន សិរីលក្ខិណា ទទួលបន្ទុកទំនាក់ទំនងអន្តរជាតិ និងឯកឧត្តមឧត្តមសេនីយ៍ទោ ជីវ ផល្លី ទទួលបន្ទុកការងារអនុវត្តច្បាប់ នៃអគ្គលេខាធិការដ្ឋាន គ.ជ.ប.ជ) ។ ចំពោះទំនាក់ទំនងតាម Hot line គួរជ្រើសរើស តេលេក្រាម ឬ Wechat? ។

២. ភាគីទាំងពីរបង្កើតក្រុមការងារចំពោះកិច្ច ដើម្បីអនុវត្តសកម្មភាពនៃកិច្ចព្រមព្រៀង៖

* កន្លងមក មាននាយកដ្ឋានព្រហ្មទណ្ឌក្រសួងសន្តិសុខសាធារណៈ ចិន និងអគ្គលេខាធិការដ្ឋាន គ.ជ.ប.ជ កម្ពុជា ។

៣. ធ្វើប្រតិបត្តិការព្រមគ្នាប្រឆាំងការជួញដូរមនុស្សដែលចាប់អនុវត្ត ពីខែមេសាដល់ខែសីហា ឆ្នាំ២០១៧៖

* មិនបានធ្វើរួមគ្នា តែជាប្រតិបត្តិការដោយឡែកពីគ្នា តាមប្រទេសរៀងខ្លួន ។

៤. កំណត់វិធានការបង្ការទប់ស្កាត់ពិសេស ដើម្បីពង្រឹងការអប់រំ និងផ្សព្វផ្សាយការយល់ដឹង ដោយត្រូវអនុវត្តប្រចាំឆ្នាំ ដោយភាគីទាំងពីរ ជាពិសេសក្នុងចំណុចគោលដៅ៖

* បានធ្វើជាឯកតោ ភាគី ដោយមិនបានសហការគ្នា ឲ្យមានខ្លឹមសាររួម ។

៥. ពិភាក្សា និងទំនាក់ទំនង រៀបចំនីតិវិធី និងឯកសារសម្រាប់ការចុះបញ្ជីអាពាហ៍ពិពាហ៍ឆ្លងដែន និងកិច្ចការផ្លូវច្បាប់ដទៃទៀត៖

* នឹងពិភាក្សាបន្ថែម អំពីបែបបទ និងនីតិវិធី ។

៦. រៀបចំកិច្ចប្រជុំទ្វេភាគីទៀងទាត់ប្រចាំឆ្នាំ ហើយកិច្ចប្រជុំលើកទី២នឹងធ្វើនៅក្នុងត្រីមាសទី១ ឆ្នាំ២០១៨៖

* បានជួបប្រជុំ ថ្ងៃទី ០៩-១២ ខែឧសភា ឆ្នាំ២០១៨ ។

 នៅក្នុងកិច្ចពិភាក្សានេះ នឹងមានការផ្លាស់ប្តូរព័ត៌មាន និងបទពិសោធន៍បន្ថែមទៀត ពាក់ព័ន្ធនឹងកិច្ចប្រតិបត្តិការ បង្ក្រាបបទល្មើសពាក់ព័ន្ធនឹងអំពើជួញដូរមនុស្ស ដែលកន្លងមក ជនរងគ្រោះរបស់កម្ពុជា នៅប្រទេសចិន គឺភាគច្រើនជាករណី ដែលស្រ្តីខ្មែរត្រូវបានទទួលការបិទសិទ្ធិសេរីភាព មិនមានទំនាក់ទំនង ល្អក្នុងគ្រួសារ ព្រោះមិនចេះភាសាគ្រប់គ្រាន់ ឬការគម្រាមកំហែង ការអនុវត្តច្បាប់គ្រួសារដែលខុសពីទម្លាប់របស់កម្ពុជា លើសពីនេះទៅទៀត ស្រ្តីមួយចំនួន ត្រូវបានការអូសទាញ ឬបោកបញ្ឆោត ឲ្យទៅរៀបអាពាហ៍ពិពាហ៍នៅប្រទេសចិន តាមប្រព័ន្ធមិនផ្លូវការ ហើយត្រូវបានគេក្លែងឯកសារ ឬជួញដូរផ្លូវភេទបន្តជាដើម ។

លទ្ធផលនៃការងារប្រយុទ្ធប្រឆាំងអំពើជួញដូរមនុស្ស៖

 ក្នុងឆ្នាំ២០១៧នេះ ក្រសួងការបរទេស និងដៃគូមួយចំនួន បានសហការជាមួយអាជ្ញាធរមានសមត្ថកិច្ចក្នុងប្រទេសចិន សង្គ្រោះ និងបញ្ជូនស្រ្តីរងគ្រោះត្រឡប់ពីប្រទេសចិនវិញបាន ៦១/៣១៨នាក់ ។ (ក្នុងនោះ តាមការស៊ើបអង្កេត រកឃើញថា មានការពាក់ព័ន្ធទៅនឹងការប៉ុនប៉ងយកទៅលក់ ២ករណី នាំឆ្លងដែនខុសច្បាប់១​ករណី នាំទៅរៀបការដោយខុសច្បាប់ ១០ករណី បង្ខាំងបិទសិទ្ធិ ៥ករណី បង្ខំរៀបការ ៥ករពី បិទសិទ្ធិ២ករណី បម្រើផ្លូវភេទ៣ករណី) ក្នុងនោះ ១១នាក់បានដាក់ពាក្យប្តឹង៖ បានបញ្ជូនបណ្តឹងទៅតុលាការ២ករណី កំពុងស្រាវជ្រាវបន្ត ៩ករណី​។

 ដោយឡែក នៅកម្ពុជា អគ្គស្នងការនគរបាលជាតិ បានបង្ក្រាបករណីជួញដូរមនុស្ស ៤៨ករណី(លើ២៧ករណី) ក្នុងនោះ មានជនសង្ស័យជាជនជាតិចិន ៣នាក់(២១ ខែមេសា ២០១៧ មាន២នាក់ និង​ថ្ងៃ២៧​ មិថុនា ឆ្នាំ២០១៧ មាន១នាក់) និងបង្ក្រាបករណីជួញដូរផ្លូវភេទ បាន១១ករណីលើ៦៥ករណី មានជនជាតិចិន ៦នាក់ (៧ ខែសីហា ២០១៧)។

 ស្រ្តីរងគ្រោះ ដែលត្រូវបានសង្គ្រោះមកពីប្រទេសចិន គឺសុទ្ធតែជាអ្នកដែលបានចេញទៅតាម រយៈមេខ្យល់ ដែលនាំឆ្លងកាត់តាមប្រទេសវៀតណាម ឬភូមា ហើយត្រូវបានគេផ្តល់ឯកសារក្លែងក្លាយ និងត្រូវបានចុះសំបុត្រអាពាហ៍ពិពាហ៍ដោយស្ម័គ្រចិត្ត ឬដោយបង្ខំនៅប្រទេសចិន ។

 ចំពោះការរៀបអាពាហ៍ពិពាហ៍តាមប្រព័ន្ធផ្លូវការ ច្រកចេញចូលតែមួយ អនុលោមតាមអនុក្រឹត្យលេខ១៨៣អនក្រ បក. ក្នុងឆ្នាំ២០១៧ មានជនជាតិចិនដាក់ពាក្យ និងទទួលការអនុញ្ញាតឲ្យចេញសំបុត្រអាពាហ៍​ពិពាហ៍តាមរយៈស.ជ.ណ.ក្រសួងមហាផ្ទៃ បានចំនួន១៨១គូ និងក្នុងត្រីមាសទី១ដើមឆ្នាំ២០១៨ មាន៥៨គូ ប្រៀបធៀបត្រីមាសដើមឆ្នាំ២០១៧ មានតែ៤០គូប៉ុណ្ណោះ ។

 ជាសំណូមពរ៖

 ដើម្បីបញ្ជៀសហានិភ័យ ដោយភាពប្រថុយប្រថានក្នុងអាពាហ៍ពិពាហ៍ ដែលមានការអូសទាញពីមេខ្យល់ មិនស្គាល់មុខ ភាគីកម្ពុជា សំណូមពរ អនុវត្តតាមបែបបទនីតិផ្លីស្របច្បាប់ (អនុក្រឹត្យ ១៨៣ អនក្រ បក) ដែលកម្ពុជាធ្លាប់បាន និងកំពុងតែអនុវត្ត ។ ក្នុងករណីដែលជនជាតិខ្មែរ ទៅរៀបអាពាហ៍ពិពាហ៍នៅប្រទេសចិន ក៏ចាំបាច់ត្រូវបំពេញករណីយកិច្ចដូចគ្នា ដោយដាក់ឯកសារស្នើសុំតាមរយៈក្រសួងមហាផ្ទៃ និងក្រសួងការបរទេស រួចបញ្ជូនទៅស្ថានទូតខ្មែរ នៅឯប្រទេសចិន ។ ធ្វើបែបនេះ នឹងអាចគ្រប់គ្រងបាន និងមិនមានការប្រថុយប្រថាន ។

 ចំពោះការរៀបចំខ្សែទូរស័ព្ទទាក់ទងពិសេស គឺអាចទាក់ទងតាម តេលេក្រាម/Wechat បាន ។

 កិច្ចប្រជុំ នឹងមានកំណត់ហេតុ ដែលត្រូវចុះហត្ថលេខា និងត្រូវកំណត់ពេលប្រជុំលើកក្រោយទៀត នៅប្រទេសចិន ។

 ជាទីបញ្ចប់នេះ ខ្ញុំសូមជូនពរគណៈប្រតិភូទាំងពីរ និងភ្ញៀវកិត្តិយសទាំងអស់ សូមមានសុខភាពល្អ និងទទួលបានជោគជ័យគ្រប់ភារកិច្ច និងសូមឲ្យកិច្ចប្រជុំទទួលបានជោគជ័យ ។

 ថ្ងៃព្រហស្បតិ៍ ៤រោជ ខែពិសាខ ឆ្នាំចសំរិទ្ធិស័ក ឆ្នាំ២០១៨

 រាជធានីភ្នំពេញ ថ្ងៃទី៣ ខែឧសភា ឆ្នាំ២០១៨